Oficiālais Vēstnesis L 168 , 02/07/1994 Lpp. 0034 - 0035

Speciālizdevums somu valodā: Nodaļa 3 Sējums 58 Lpp. 0226

Speciālizdevums zviedru valodā: Nodaļa 3 Sējums 58 Lpp. 0226



Padomes Lēmums (1994. gada 20. jūnijs), ar ko nosaka īpašus sabiedrības veselības aizsardzības nosacījumus dažu veidu olu laišanai tirgū (94/371/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā Komisijas priekšlikumu, ņemot vērā Padomes 1992. gada 17. decembra Direktīvu 92/118/EEK, ar ko nosaka dzīvnieku veselības un sabiedrības veselības aizsardzības prasības, ar kurām reglamentē to produktu tirdzniecību un ievešanu Kopienā, kuriem nepiemēro iepriekšminētās prasības, kas paredzētas īpašajos Kopienas noteikumos, kuri minēti Direktīvas 89/662/EEK A pielikuma 1. daļā un, attiecībā uz patogēniem, Direktīvā 90/425/EEK [1], jo īpaši tās II pielikuma 2. nodaļas pirmo ievilkumu, tā kā vispārīgie noteikumi, ko piemēro tirdzniecībai Kopienā, jau paredzēti Direktīvas 92/118/EEK II nodaļā; tā kā tomēr jāparedz īpaši sabiedrības veselības aizsardzības nosacījumi olu laišanai tirgū atbilstoši iepriekšminētās direktīvas II pielikuma 2. nodaļai; tā kā prioritāte jāpiešķir dažu kategoriju vistu olām, kas paredzētas tiešai lietošanai pārtikā un ko neizmanto olu produktu ražošanai saskaņā ar Padomes 1989. gada 20. jūnija Direktīvu 89/437/EEK par higiēnas un veselības problēmām, kas ietekmē olu produktu ražošanu un laišanu tirgū [2]; tā kā, paredzot šos nosacījumus, lietderīgi ņemt vērā noteikumus Padomes 1990. gada 26. jūnija Regulā (EEK) Nr. 1907/90 par konkrētiem olu tirdzniecības standartiem [3] un Komisijas 1991. gada 15. maija Regulā (EEK) Nr. 1274/91, ar ko ievieš sīki izstrādātus noteikumus attiecībā uz to, kā īstenojama Regula (EEK) Nr. 1907/90 par konkrētiem olu tirdzniecības standartiem [4]; tā kā Pastāvīgā veterinārijas komiteja nav sniegusi labvēlīgu atzinumu, IR PIEŅĒMUSI ŠĀDU LĒMUMU. 1. pants 1. Šajā lēmumā piemēro definīcijas, kas dotas Regulā (EEK) Nr. 1907/90 un Regulā (EEK) Nr. 1274/91. 2. Tomēr šajā lēmumā olas ir šāda veida vistu olas, kas paredzētas lietošanai pārtikā: - "A" kategorijas olas, - neatdzesētas vai nekonservētas "B" kategorijas olas, - pa kategorijām nesadalītas olas. 3. Neierobežojot 5. pantu, šo lēmumu nepiemēro, ja olas paredzētas olu produktu ražošanai vai tās piegādā pārtikas rūpniecības uzņēmumiem, kas apstiprināti saskaņā ar Direktīvu 89/437/EEK, ar noteikumu, ka minētais galamērķis ir skaidri norādīts uz olu iesaiņojumiem. 2. pants Līdz pārdošanai patērētājam olas ražotāja telpās glabā sausumā, prom no tiešiem saules stariem, un tās glabāt un pārvest vēlams nemainīgā temperatūrā. 3. pants 1. Neatkarīgi no savākšanas un iesaiņošanas termiņa, kas fiksēts Regulas (EEK) Nr. 1274/91 1. pantā, olas patērētājam jāpiegādā termiņā, kura maksimālais ilgums — 21 diena pēc olu izdēšanas. 2. Attiecīgais pārdošanas periods atbilst minimālajam derīguma termiņam — mazāk par septiņām dienām. 3. Dalībvalstis, kuras šā lēmuma paziņošanas dienā to teritorijā jo īpaši piemēro: a) temperatūru, kādā olas tiek glabātas olu glabātavās un kādā tās tiek pārvestas no vienas glabātavas uz citu; vai b) marķējumu, lai lietotāju informētu par higiēnas noteikumiem, kas jāievēro, var paturēt spēkā šīs prasības saskaņā ar līguma vispārīgo noteikumu ievērošanu. Olas pārdodot patērētājam, jāpievieno šā punkta b) apakšpunktā minētā informācija, izņemot gadījumus, kad tā uz iesaiņojuma pievienota iesaiņošanas centrā. 4. pants Kas attiecas uz darījumiem, kas paredzēti saskaņā ar Regulas (EEK) Nr. 1907/90 2. panta 3. punktu, minimālā derīguma termiņa dienu, kura paredzēta šā lēmuma 3. panta 2. punktā, var skaidri norādīt ar: i) uzrakstu uz stenda vai transportlīdzekļa vai ii) iepriekš iespiestu uzrakstu uz iesaiņojuma vai uz atsevišķas lapiņas, iedodot to patērētājam kopā ar olām pirkšanas brīdī. 5. pants Sabiedriskās ēdināšanas uzņēmumu virtuvēs, tostarp restorānos, kā arī nerūpnieciski ražotu olu produktu vai olas saturošu produktu gatavošanai drīkst izmantot tikai tādas olas lielos vai mazos iesaiņojumos, kas ir saskaņā ar Regulu (EEK) Nr. 1907/90 un (EEK) Nr. 1274/91 prasībām, vai tādus olu produktus, kas ir saskaņā ar Direktīvas 89/437/EEK prasībām. 6. pants Dalībvalstis veic visus vajadzīgos pasākumus, lai nodrošinātu, ka tiek ievērota šajā lēmumā paredzēto noteikumu, jo īpaši 3. panta 1. punktā minēto noteikumu, izpilde. Ja rodas kādas grūtības, piemēro attiecīgos Direktīvas 89/662/EEK noteikumus. 7. pants Šo lēmumu pārskata līdz 1996. gada 30. jūnijam, saņemot Zinātniskās veterinārās komitejas atzinumu par laika/temperatūras attiecību, kas jāievēro saistībā ar olu glabāšanu un pārvešanu saskaņā ar Direktīvas 92/118/EEK 18. pantu. 8. pants Šo lēmumu piemēro, vēlākais, 1995. gada 1. jūnijā. 9. pants Šis lēmums ir adresēts dalībvalstīm. Luksemburgā, 1994. gada 20. jūnijā Padomes vārdā — priekšsēdētājs G. Moraitis [1] OV L 62, 15.3.1993., 49. lpp. [2] OV L 212, 22.7.1989., 87. lpp. Direktīvā jaunākie grozījumi izdarīti ar Direktīvu 91/684/EEK (OV L 376, 31.12.1991., 38. lpp.). [3] OV L 173, 6.7.1990., 5. lpp. Regulā grozījumi izdarīti ar Regulu (EEK) Nr. 2617/93 (OV L 240, 25.9.1993., 1. lpp.). [4] OV L 121, 15.5.1991., 11. lpp. Regulā jaunākie grozījumi izdarīti ar Regulu (EK) Nr. 3300/93 (OV L 296, 1.12.1993., 52. lpp.). --------------------------------------------------